Hulle het ook albei nog kontak met die De Klerks. Francois stuur af en toe vir hulle ’n e-pos en Simoné gesels nog gereeld met Irma.
Vir die Voëls het nie net Irma en Sampie se lewe ingrypend verander nie; dit het ook nuwe geleenthede geskep vir die twee jong akteurs.
“Dit was lekker om vir ’n slag die gawe ou te speel,” vertel die akteur, wat deesdae ’n aanbieder in die kykNET-reeks Fiësta is en ook nou speel in wyle PG du Plessis se toneelstuk Die Nag van Legio in die Kunstekaap in die Moederstad.
Simoné het voor haar rolprentdebuut in Vir die Voëls net as die skoolmeisie Nadia in 7de Laan en as Joanie in die eerste seisoen van die kykNET-komediereeks Hotel verskyn. Sy sê sy voel steeds emosioneel wanneer sy oor Vir die Voëls praat. “Dit was ’n voorreg om ’n fliek te maak wat so ’n dapper storie vertel.”
Die twee het albei aan die Universiteit Stellenbosch drama studeer en mekaar daar leer ken, maar eers ’n hegte vriendskap gesmee terwyl hulle aan Vir die Voëls gewerk het.
“Ek is deesdae meer realisties oor die liefde. Irma en Sampie se verhaal het vir my gewys dat liefde ’n keuse is en tyd verg,” verduidelik sy.
Francois is ook enkellopend, maar sê hy glo “aanhouer sal wen tot op ’n punt. ’n Mens moet mekaar in die middel ontmoet om dit te maak werk.”
By Sampie het hy geleer ’n mens hoef nie volmaak te wees om onvoorwaardelike liefde te gee of te ervaar nie.
Francois sal te sien wees in die fliek Kanaries, wat handel oor die Weermag-koorgroep wat tydens die Grensoorlog opgetree het. Hy vertolk daarin die rol van die boelie, Tian.
Die twee is in April saam te sien in die rolprent Wonderlus, maar speel nie teenoor mekaar nie en het nie saam tonele geskiet nie. Simoné speel Lindie, die akteur Stiaan Smith se liefdesbelangstelling, terwyl Francois nie meer wil verklap oor sy karakter, Dawid, nie. Die fliek handel oor ’n troue wat skeefloop en ’n groep vriende wat ná die troue wil uitpluis wat gebeur het.
’n Paneel beoordelaars van Huisgenoot en kykNET sal die verhaal met die meeste potensiaal kies en dit sal dien as grondslag vir die draaiboek.